Document ID: /roh_data/filtered/fineweb-2-filterrobots_roh.jsonl.gz/60043

Kanton Graubünden
Chantun Grischun
Cantone dei Grigioni
Sin invit da la Regenza grischuna ha la Regenza da Son Gagl visità oz il chantun Grischun. En il rom dal discurs da lavur constructiv a Landquart èn vegnids tractads differents temas interchantunals.
Sin sia visita en il chantun Grischun è la Regenza da Son Gagl vegnida manada dal president da la Regenza Bruno Damann. El è vegnì accumpagnà da las cusseglieras guvernativas Susanne Hartmann e Laura Bucher, dals cussegliers guvernativs Stefan Kölliker, Beat Tinner, Marc Mächler e Fredy Fässler sco er dal chancelier Benedikt van Spyk e da la manadra da las relaziuns externas Sarah Hauser.
Collavuraziun durant la pandemia da COVID-19
Las Regenzas dals chantuns Son Gagl e Grischun èn sa scuntradas per in discurs da lavur en ils lavuratoris da la Viafier retica a Landquart. En il center dals discurs è stada la collavuraziun dals dus chantuns durant la pandemia da COVID-19 sco er l'ulteriura collavuraziun entaifer la Svizra orientala.
Plinavant han ellas discutà il project Sportvision OST che ha la finamira da porscher a talents da sport sco er a sportistas e sportists da prestaziun da differentas disciplinas da sport infrastructuras innovativas en cumbinaziun cun centers da cumpetenza cumplementars e cun purschidas da furmaziun sin mesira. Ultra da quai è vegnida tematisada la realisaziun da la Cunvegna interchantunala davart las acquisiziuns publicas revedida.
Fotografia agiuntada:
Ils presidents da las Regenzas Bruno Damann (a dretga) e Mario Cavigelli
Gremi: Regenza
Funtauna: rg Chanzlia chantunala